钦定古今图书集成/明伦汇编/氏族典/第038卷 > 《廖用贤尚友录》 > 江梦孙
## 钦定古今图书集成/明伦汇编/氏族典/第038卷 > 《廖用贤尚友录》 > 江梦孙

按《十国春秋》，吴江梦孙，字聿修，浔阳人。博综经史，立
行高洁。太和中，中书令徐知诰表为秘书郎。梦孙求
为县令，遂补天长令。知诰先持告身示之曰：“今日受
此，明日趋走庭下矣。”曰：“此素志也，庸何伤？”及至天长，
治县宽简，吏民安之。逾年，弃官去，县人号泣，送之数
十里。还家事继母尽孝，早暮洁衣冠，视膳羞。母食既
彻，为诸生讲《礼》释经义。南唐保大中卒，年八十五。赠
国子司业。